CELEX: 32022D0482
Language: bg
Date: 2022-03-16 00:00:00
Title: Решение за изпълнение (ЕС) 2022/482 на Комисията от 16 март 2022 година относно искането за регистрация на европейската гражданска инициатива под надслов „Европа без кожи“ съгласно Регламент (ЕС) 2019/788 на Европейския парламент и на Съвета (нотифицирано под номер C(2022) 1530) (само текстът на английски език е автентичен)

25.3.2022   
               
               
                  BG
               
               
                  Официален вестник на Европейския съюз
               
               
                  L 98/82
               
            
         РЕШЕНИЕ ЗА ИЗПЪЛНЕНИЕ (ЕС) 2022/482 НА КОМИСИЯТА
         от 16 март 2022 година
         относно искането за регистрация на европейската гражданска инициатива под надслов „Европа без кожи“ съгласно Регламент (ЕС) 2019/788 на Европейския парламент и на Съвета
         
            
               (нотифицирано под номер C(2022) 1530)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2019/788 на Европейския парламент и на Съвета от 17 април 2019 г. относно европейската гражданска инициатива (1), и по-специално член 6, параграфи 2 и 3 от него,
         като има предвид, че:
         
                     (1)
                  
                  
                     На 25 януари 2022 г. на Комисията беше представено искане за регистрация на европейска гражданска инициатива, озаглавена „Европа без кожи“.
                  
               
                     (2)
                  
                  
                     Целите на инициативата, изразени от организаторите в приложението към нея, са „да се постигне забрана в целия ЕС на: а) отглеждането и умъртвяването на животни с единствена или основна цел производство на кожи; б) пускане на пазара на ЕС на кожи от животни, отглеждани в стопанства, и продукти, съдържащи такива кожи“.
                  
               
                     (3)
                  
                  
                     В приложение и в допълнителен документ се предоставят подробности относно предмета, целите и контекста на инициативата, като се посочват и описват подробно причините в подкрепа на прекратяването на отглеждането на животни с цел добив на кожи. Организаторите твърдят, че отглеждането на животни с цел добив на кожи по своята същност е жестоко, тъй като по-голямата част от тези животни все още са предимно диви, като същевременно ясно изразено мнозинство от гражданите на Съюза искат този вид отглеждане да бъде забранено. Отглеждането на животни за добив на кожи представлява риск за здравето на животните и хората, както и за местното биологично разнообразие. Организаторите се позовават на инициативите на някои държави членки за премахване на производството на кожи на национално равнище. В същото време тези национални различия водят до нарушаване на вътрешния пазар на Съюза, което според организаторите е основание за пълна забрана в целия ЕС съгласно член 114 от ДФЕС. Те твърдят също така, че предлагането на пазара на кожи от отглеждани в стопанства животни, както и на продукти, съдържащи такава кожа, не следва да бъде разрешено в Съюза.
                  
               
                     (4)
                  
                  
                     Що се отнася до целите на инициативата за постигане на забрана в целия ЕС както на отглеждането на животни с цел добив на кожи, така и на предлагането на кожи на пазара на Съюза, доколкото те са насочени към подобряване на функционирането на вътрешния пазар, Комисията има правомощието да представя предложения за правни актове въз основа на член 114 от ДФЕС. Освен това, що се отнася до целта за постигане на забрана за отглеждане на животни с ценна кожа в целия ЕС, за целите на прилагането на Договорите може да бъде приет правен акт на Съюза за разпоредби, необходими за постигането на целите на общата селскостопанска политика въз основа на член 43, параграф 2 от ДФЕС.
                  
               
                     (5)
                  
                  
                     С оглед на това нито една от частите на инициативата не попада явно извън обхвата на правомощията на Комисията да представя предложение за правен акт на Съюза за целите на прилагането на Договорите.
                  
               
                     (6)
                  
                  
                     Това заключение не засяга оценката на това дали конкретните фактически и материалноправни условия, необходими, за да може Комисията да предприеме действия, включително съблюдаването на принципите на пропорционалност, субсидиарност и съвместимост с основните права, ще бъдат изпълнени в този случай.
                  
               
                     (7)
                  
                  
                     Групата на организаторите е предоставила съответни доказателства, че тя отговаря на изискванията, установени в член 5, параграфи 1 и 2 от Регламент (ЕС) 2019/788, и е посочила лицата за контакт в съответствие с член 5, параграф 3, първа алинея от посочения регламент.
                  
               
                     (8)
                  
                  
                     Инициативата не представлява явна злоупотреба с право, не е явно несериозна или злонамерена, нито е в явно противоречие с ценностите на Съюза, установени в член 2 от Договора за Европейския съюз, и правата, залегнали в Хартата на основните права на Европейския съюз.
                  
               
                     (9)
                  
                  
                     Поради това инициативата, озаглавена „Европа без кожи“, следва да бъде регистрирана.
                  
               
                     (10)
                  
                  
                     Заключението, че условията за регистрация съгласно член 6, параграф 3 от Регламент (ЕС) 2019/788 са изпълнени, не означава, че Комисията по някакъв начин потвърждава фактическата правилност на съдържанието на инициативата, което е отговорност единствено на групата на организаторите на инициативата. Съдържанието на инициативата изразява единствено възгледите на групата на организаторите и по никакъв начин не може да се смята, че изразява възгледите на Комисията,
                  
               ПРИЕ НАСТОЯЩОТО РЕШЕНИЕ:
         
            Член 1
            Европейската гражданска инициатива, озаглавена „Европа без кожи“, се регистрира.
         
         
            Член 2
            Адресат на настоящото решение е групата на организаторите на гражданската инициатива, озаглавена „Европа без кожи“, представлявана от г-жа Elise FLEURY и г-жа Agnese MARCON в качеството им на лица за контакт.
         
         
            Съставено в Брюксел на 16 март 2022 година.
            
               
                  За Комисията
               
               Věra JOUROVÁ
               
                  Заместник-председател
               
            
         
         
            (1)  ОВ L 130, 17.5.2019 г., стр. 55.